Մասնավորապես, փաստաթղթում անդրադարձ է կատարվել Հայաստանի ներքաղաքական կյանքին, ինչի առնչությամբ Խորհրդարանական գործընկերության կոմիտեն կոչ է անում հայաստանյան բոլոր քաղաքական ուժերին ցուցաբերել զսպվածություն՝ խուսափելու ներքաղաքական դաշտում լարվածության աճից, զերծ մնալ ատելության խոսքի ցանկացած դրսեւորումներից, անհանդուրժողականությունից եւ բռնությունից՝ նպատակ ունենալով չթուլացնել երկրի կայունությունը եւ հասարակական միախմբվածությունը: Կոմիտեն նաեւ կոչ է անում հայաստանյան իշխանություններին ապահովել, որ գալիք խորհրդարանական ընտրություններն անցնեն ժողովրդավարության, արդարության եւ թափանցիկության մթնոլորտում՝ բոլոր քաղաքական ուժերին տալով հնարավորություն իրականացնելու իրենց նախընտրական քարոզարշավները հանգիստ պայմաններում: Փաստաթղթում նշվում է, որ Ազգային ժողովին պետք է տրվի հնարավորություն Սահմանադրության շրջանակում իր գործառույթներն իրականացնելու համար: Կոմիտեն նաեւ հիշեցնում է Սահմանադրությանը համապատասխան օրենսդիր, գործադիր եւ դատական իշխանության ճյուղերի տարանջատման սկզբունքի կարեւորությունը: